
Župan
Trg Edvarda Kardelja 1, 5000 Nova Gorica
Na podlagi 63. člena Zakona o javnih uslužbencih (Uradni list RS, št. 32/25, v nadaljevanju ZJU-1) Mestna občina Nova Gorica, Trg Edvarda Kardelja 1, 5000 Nova Gorica, kot sedežna občina Medobčinske uprave Mestne občine Nova Gorica, Občine Ajdovščina in Občine Brda, s statusom delodajalca, objavlja javni natečaj za zasedbo prostega uradniškega delovnega mesta
»VIŠJI SVETOVALEC ZA PREKRŠKOVNI POSTOPEK« v Službi za Medobčinsko inšpekcijsko in medobčinsko redarsko službo Medobčinske uprave Mestne občine Nova Gorica, Občine Ajdovščina in Občine Brda
Poleg splošnih pogojev za zaposlitev, ki jih določajo splošni delovno pravni predpisi morajo kandidati, ki se bodo prijavili na prosto delovno mesto, izpolnjevati naslednje pogoje:
· končano specialistično izobraževanje po višješolski izobrazbi (prejšnje) / specializacija po višješolski izobrazbi (prejšnja) ali visokošolsko strokovno izobraževanje (prejšnje) / visokošolska strokovna izobrazba (prejšnja) ali visokošolsko strokovno izobraževanje (1. bolonjska stopnja) / visokošolska strokovna izobrazba (1. bolonjska stopnja) ali visokošolsko univerzitetno izobraževanje (1. bolonjska stopnja) / visokošolska univerzitetna izobrazba (1. bolonjska stopnja);
· najmanj 4 leta delovnih izkušenj;
· opravljeno obvezno usposabljanje za imenovanje v naziv (v kolikor ga izbrani kandidat nima, ga mora opraviti v zakonsko določenem roku);
· strokovni izpit iz upravnega postopka (v kolikor ga izbrani kandidat nima, ga mora opraviti v zakonsko določenem roku);
· opravljen preizkus znanja za vodenje in odločanje v prekrškovnem postopku;
· znanje uradnega jezika;
· državljanstvo Republike Slovenije;
· ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti in ne smejo biti obsojeni na nepogojno kazen zapora v trajanju več kot šest mesecev;
· zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.
Po 13. točki 6. člena ZJU-1 se kot delovne izkušnje šteje delovna doba na delovnem mestu, za katero se zahteva ista raven izobrazbe, in čas pripravništva na isti ravni izobrazbe, ne glede na to, ali je bila pogodba o zaposlitvi sklenjena oziroma pripravništvo opravljeno pri istem ali pri drugem delodajalcu. 
Za delovne izkušnje se štejejo tudi delovne izkušnje, ki jih je oseba pridobila z opravljanjem del na delovnem mestu, za katero se zahteva za eno raven nižja izobrazba, razen pripravništva na takem delovnem mestu. Na delovnem mestu, za katero se zahteva raven izobrazbe, ki je v skladu z zakonom, ki ureja slovensko ogrodje kvalifikacij, uvrščena na 10. raven slovenskega ogrodja kvalifikacij, se za delovne izkušnje štejejo tudi delovne izkušnje, ki jih je oseba pridobila z opravljanjem del na delovnem mestu, za katero se zahteva izobrazba, ki je v skladu z zakonom, ki ureja slovensko ogrodje kvalifikacij, uvrščena na 8. raven slovenskega ogrodja kvalifikacij. 
Kot delovne izkušnje se upošteva tudi delo brez sklenjene pogodbe o zaposlitvi na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo s pogodbo o zaposlitvi oziroma z verodostojno listino, iz katerih sta razvidna obdobje opravljanja in zahtevnost dela ter raven izobrazbe, ki se zahteva za opravljanje tega dela. Delovne izkušnje, ki jih je oseba pridobila v času opravljanja poklicne funkcije v državnih organih ali lokalnih skupnostih, se štejejo za delovne izkušnje, ki jih je oseba pridobila z opravljanjem del na delovnem mestu, za katero se zahteva izobrazba, pridobljena po študijskem programu druge stopnje, oziroma izobrazba, ki ustreza ravni izobrazbe, pridobljene po študijskih programih druge stopnje, in je v skladu z zakonom, ki ureja slovensko ogrodje kvalifikacij, uvrščena na 8. raven slovenskega ogrodja kvalifikacij.
Zahtevane delovne izkušnje se skrajšajo za tretjino v primeru, da ima kandidat univerzitetno izobrazbo ali visoko strokovno izobrazbo s specializacijo oziroma magisterijem znanosti (prejšnjim) ali magistrsko izobrazbo (druga bolonjska stopnja).
Pri izbranem kandidatu se bo preverjalo, ali ima opravljeno obvezno usposabljanje za imenovanje v naziv oziroma ali se mu usposabljanje na podlagi 101. člena      ZJU-1 prizna. Če obveznega usposabljanja za imenovanje v naziv nima opravljenega, bo moral izbrani kandidat, v skladu s prvim odstavkom 100. člena ZJU-1, najpozneje v enem letu od nastopa dela, določenega v pogodbi o zaposlitvi opraviti usposabljanje, na katero ga bo napotil predstojnik.
Pri izbranem kandidatu se bo preverjalo, ali ima opravljen strokovni izpit iz upravnega postopka. V nasprotnem primeru bo moral izbrani kandidat strokovni izpit iz upravnega postopka v skladu s tretjim odstavkom 31. členom Zakona o splošnem upravnem postopku (Uradni list RS št. 24/2006-UPB2, 105/2006-ZUS-1, 126/2007, 65/2008, 8/2010, 82/13, 175/20 – ZIUOPDVE, 3/22 – ZDeb in 85/25), opraviti najkasneje v šestih mesecih od sklenitve delovnega razmerja.
Skladno z 49. členom Zakona o prekrških (Uradni list RS, št.  Uradni list RS, št. 29/11 – uradno prečiščeno besedilo, 21/13, 111/13, 74/14 – odl. US, 92/14 – odl. US, 32/16, 15/17 – odl. US, 73/19 – odl. US, 175/20 – ZIUOPDVE, 5/21 – odl. US, 38/24, 100/25 – ZS-1 in 10/26) mora pooblaščena uradna oseba imeti opravljen preizkus znanja za vodenje in odločanje v prekrškovnem postopku.
V skladu z Uredbo o potrebnem znanju slovenščine za posamezne poklice oziroma delovna mesta v državnih organih in organih samoupravnih lokalnih skupnosti ter pri izvajalcih javnih služb in nosilcih javnih pooblastil (Uradni list RS, št. 22/08) je za delo na uradniškem delovnem mestu višji svetovalec potrebna visoka raven aktivnega obvladanja slovenščine. Navedena uredba podrobneje določa, kdaj šteje, da ima oseba določeno raven znanja slovenščine, in kako se le-ta dokazuje.
Naloge, ki se opravljajo na razpisanem delovnem mestu: 
· sodelovanje pri oblikovanju sistemskih rešitev in drugih najzahtevnejših gradiv;
· samostojna priprava zahtevnih analiz, razvojnih projektov, informacij, poročil in drugih zahtevnih gradiv;
· vodenje najzahtevnejših upravnih postopkov;
· vodenje in odločanje v prekrškovnem postopku;
· samostojno opravljanje drugih zahtevnejših nalog po naročilu predpostavljenega.
Prijava mora biti obvezno oddana na obrazcu »Vloga za zaposlitev«, ki je sestavni del javnega natečaja in mora vsebovati podpisano »Izjavo o izpolnjevanju pogojev«, ki obsega:
1. izjavo o izpolnjevanju pogoja glede zahtevane izobrazbe, iz katere mora biti razvidna stopnja in smer izobrazbe, datum (dan, mesec, leto) zaključka izobraževanja ter ustanova na kateri je bila izobrazba pridobljena; 
2. izjavo o izpolnjevanju pogoja glede zahtevanih delovnih izkušenj, z opisom vseh dosedanjih zaposlitev, v katerem kandidat navede datum (dan, mesec in leto) sklenitve in datum (dan, mesec in leto) prekinitve delovnega razmerja pri posameznemu delodajalcu, ter kratko opiše delo, ki ga je pri tem delodajalcu opravljal ter navede kakšna je bila zahtevana stopnja izobrazbe za opravljanje tega dela;
3. izjavo o opravljenem usposabljanju za imenovanje v naziv (če ga je kandidat opravil); 
4. izjavo o opravljenem strokovnem izpitu iz upravnega postopka (če ga je kandidat opravil); 
5. izjavo o opravljenem preizkusu znanja za vodenje in odločanje v prekrškovnem postopku;
6. izjavo o znanju uradnega jezika;
7. izjavo kandidata, da:
· je državljan Republike Slovenije,
· ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora  v trajanju več kot šest mesecev,
· zoper njega ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;
8. izjavo, da za namen tega natečajnega postopka dovoljuje upravi Mestne občine Nova Gorica pridobitev podatkov iz 7. točke iz uradne evidence. V primeru, da kandidat s pridobitvijo podatkov iz uradne evidence ne soglaša, bo moral sam predložiti ustrezna dokazila.
Zaželeno je, da prijava vsebuje tudi kratek življenjepis ter da kandidat v njej, poleg formalne izobrazbe, navede tudi druga znanja in veščine, ki jih je pridobil.
V izbirni postopek se v skladu s 65. členom ZJU-1 ne uvrsti kandidat, ki pošlje prijavo prepozno, kandidat, ki pošlje nepopolno prijavo ter kandidat, ki na dan izteka roka za vložitev prijave ne izkazuje izpolnjevanja natečajnih pogojev.
Izbrani kandidat bo delo na uradniškem delovnem mestu »višji svetovalec za prekrškovni postopek« opravljal v uradniškem nazivu »višji svetovalec III«, z možnostjo napredovanja v naziv »višji svetovalec II« in »višji svetovalec I«. Izbrani kandidat bo sklenil pogodbo o zaposlitvi za uradniško delovno mesto »višji svetovalec za prekrškovni postopek«, in sicer za nedoločen čas, s polnim delovnim časom in trimesečnim poskusnim delom. Izbrani kandidat bo delo opravljal v prostorih Mestne občine Nova Gorica, Trg Edvarda Kardelja 1, Nova Gorica.
Izhodiščni plačni razred delovnega mesta je 22. plačni razred, ki na dan objave znaša 2.077,01 € bruto mesečno in bo od 1. 1. 2028 znašal 2.332,62 € bruto mesečno, pri čemer kandidat pridobi pravico do izplačila osnovne plače v vrednosti tega plačnega razreda postopno, na način iz 3. točke prvega odstavka 101. člena Zakona o skupnih temeljih sistema plač v javnem sektorju (Uradni list RS, št. 95/24 in 12/26 - ZPPJUFT).
Kandidat odda prijavo elektorsko, na priloženem obrazcu »Vloga za zaposlitev«, na elektronski naslov: mestna.obcina@nova-gorica.si z označbo: »javni natečaj – višji svetovalec za prekrškovni postopek«, in sicer v roku 8 dni po objavi javnega natečaja na spletni strani Mestne občine Nova Gorica ter Zavodu RS za zaposlovanje, to je do vključno 1. 10. 2026. Veljavnost prijave ni pogojena z varnim elektronskim podpisom. Šteje se, da prijava kandidata, ki ni bila oddana na ta način, ni bila vložena. 
Obveščanje v postopku javnega natečaja poteka po elektronski poti na elektronski naslov kandidata, s katerega je poslal prijavo na javni natečaj, ali ki ga je za namen obveščanja v postopku navedel v prijavi.
Obvestilo o končanem postopku javnega natečaja bo objavljeno na spletni strani Mestne občine Nova Gorica www.nova-gorica.si 
Informacije o izvedbi javnega natečaja daje Saša Pervanja, tel. št. 05/3350149, informacije o delovnem področju pa Dušan Bremec, tel. št. 05/3350109.
V besedilu natečaja uporabljeni izrazi, zapisani v moški slovnični obliki, so uporabljeni kot nevtralni za ženske in moške.
Številka: 1100-0002/2026-1
Datum:   23. 9. 2026

